Predstavitev zanimivosti in pomena arheološkega najdišča Neviodunum. Po Neviodunu – Drnovo.
Creators: name: Rihter, Jernej
Publisher: name: Zenodo
Year: 2023
Subjects: Neviodunum, Drnovo pri Krškem, arheologija, etnologija, rimska doba, srednji vek, novi vek, kmetijstvo, turizem

description: Pričujoče delo je bilo predstavljeno na javnem strokovnem predavanju, dne 24.03.2023 v Gasilskem domu na Drnovem pri Krškem. Predstavitev je osredotočena na vlogo vaščank in vaščanov Drnovega ter njihovih predhodnikov pri odkrivanju antičnega mesta Neviodunum v srednjem in novem veku ter v moderni dobi. Najprej prikaže razvoj srednjeveške vasi, glavne vaške ceste in pripadajočega polja v kontekstu rimskih ostankov, ki so narekovali smer in tempo krčenja zemljišč. Nadaljuje s predstavitvijo tipičnih ledinskih imen, ki so so bila podeljena različnim ostankom rimskega mesta (npr. Gruble) in pripadajočih grobišč (npr. Kamni, Kamenca). Predstavi nekatere pomembnejše obiskovalce in raziskovalce drnovskega območja od poznega srednjega veka naprej. Pokaže »krhkost« ohranjenega arheološkega zapisa na grobiščih, ki zaradi globokega oranja obstaja večji del le še v ornici. Poudari, da so nekdanji predmestni predeli Nevioduna, ki so segali na zahodu do Velike vasi in na vzhodu do Mrtvic, dandanes industrijsko zelo degradirana območja (peskokopi, industrijske cone), kar vpliva na celotno podobo arheološkega spomenika Neviodunum.  Sprašuje se ali nam raziskovalni izsledki o Drnovem lahko ponudijo ideje za sobivanje drnovske tradicije in novih elementov gospodarstva v pokrajini? Torej nekaj, kar bi povezovalo rimske ostanke, današnjo vas in njeno degradirano obrobje? Tako, da bi bila podoba kraja in okolice v svoji degradiranosti prijaznejša za bivanje in posledično morda tudi turistično zanimivejša? Odgovor je da! Predstavljeni so praktični predlogi in ideje za različne vsebine, ki jih je mogoče utemeljevati in dopolnjevati z različnimi vedami, kot so arheologija, geologija, paleontologija, etnologija, zgodovina, idr. Za to bi bil potreben celovit pristop različnih lokalnih, gospodarskih in raziskovalnih deležnikov. Različne vsebine se lahko kot »zgodbe« smiselno dopolnjujejo in povezujejo ter prilagajajo tako starim kot novim vsebinam poslovnih con, peskokopov, itd. Ključne povezave, ki jih predlaga in jih je možno medsebojno vsebinsko povezovati:  Ostanki rimskega mesta in grobišč, vodnjakov;  plovba / reka; ostanki mamutovega okla / poledena doba / črpanje proda / krhka ekologija / gramoznice / rimski vodnjaki / novoveški vaški vodnjaki / sodobna vodna zajetja / Krškopoljski prašič / Drnovo kot vzrejišče krškopoljskega prašiča / njegova ekstenzivna reja / ekologija / rekonstrukcija srednjeveške kmetije na Barovni / vaške mlake / Drnovo kot sejmiško središče od 1855; Zeleni pot / stara komunikacija s Kostanjevico na Krki / Poslovna cona Drnovo vzhod / zeleni prehod / Kovačičeva hosta "drnovski pragozd";  jablanovi drevoredi (Velika vas-Drnovo-Brege) iz 1920-tih let / rekonstrukcija tega drevoreda / nova kolesarska pot; murvovi nasadi / sviloprejstvo / pristava velikovaške graščine; tradicija vzgoje zeljnih sadik / kulinarika / rimska / srednjeveška kulinarika, gostinska ponudba. 

Z namenom približevanja tematike domačinom, so uporabljena domača hišna in ledinska imena.